## Izmjene i dopune Statuta Hrvatske komore inženjera građevinarstva

### NN 81/2013 (29.6.2013.), Izmjene i dopune Statuta Hrvatske komore inženjera građevinarstva

81 29.06.2013 Izmjene i dopune Statuta Hrvatske komore inženjera građevinarstva

HRVATSKA KOMORA INŽENJERA GRAĐEVINARSTVA

1727

Na temelju članka 91. stavka 1. podstavka 1. Statuta Hrvatske komore inženjera građevinarstva (»Narodne novine«, br. 52/09. i 4/12.), Skupština Hrvatske komore inženjera građevinarstva na sjednici održanoj 27. lipnja 2013. godine, donijela je

IZMJENE I DOPUNE

STATUTA HRVATSKE KOMORE INŽENJERA GRAĐEVINARSTVA

Članak 1.

U Statutu Hrvatske komore inženjera građevinarstva (»Narodne novine«, br. 52/09. i 4/12.), u članku 1. iza stavka 1. dodaju se novi stavci 2. i 3. koji glase:

»(2) Ovaj Statut sadrži odredbe koje su u skladu s Direktivom 2005/36/EZ Europskog parlamenta i Vijeća o priznavanju stručnih kvalifikacija od 7. rujna 2005. i Direktivom 2006/123/EZ Europskog parlamenta i Vijeća o uslugama na unutarnjem tržištu od 12. prosinca 2006., a odnose se na priznavanje inozemnih stručnih kvalifikacija za regulirane profesije u građevinarstvu, osoba građevinske struke. Pod reguliranim profesijama u građevinarstvu podrazumijevaju se poslovi koje obavljaju strane osobe građevinske struke u projektiranju i/ili stručnom nadzoru građenja i vođenju građenja, sve u svojstvu odgovornih osoba, na trajnoj, povremenoj ili privremenoj osnovi u skladu s uvjetima propisanim Zakonom, Zakonom o reguliranim profesijama i priznavanju inozemnih stručnih kvalifikacija (dalje u tekstu: posebni Zakon) i ostalim provedbenim aktima.

(3) U imenike, upisnike i evidencije Komore upisuju se u skladu s uvjetima propisanim posebnim zakonom državljani Republike Hrvatske, državljani država Europskog ekonomskog prostora, te državljani trećih država.«

Dosadašnji stavak 2. postaje stavak 4..

Članak 2.

U članku 7. stavku 2. podstavak 8. mijenja se i glasi:

»– uspostavlja i vodi Evidenciju stranih osoba građevinske struke za povremeno ili privremeno obavljanje poslova projektiranja i/ili stručnog nadzora građenja i vođenja građenja u svojstvu odgovorne osobe,«

U stavku 3. podstavak 3. briše se, u podstavku 7. riječi: »Ministarstvo zaštite okoliša, prostornog uređenja i graditeljstva« zamjenjuje se riječima: »ministarstvom nadležnim za poslove graditeljstva i prostornoga uređenja«,

Članak 3.

U članku 13. u stavku 1. dodati nove podstavke koji glase:

»– donosi Pravilnik o priznavanja inozemnih stručnih kvalifikacija osoba građevinske struke,

– donosi Pravilnik (normative) o standardu usluga projektiranja i/ili stručnog nadzora građenja osoba građevinske struke,«

U stavku 1. podstavak 3. briše se.

Članak 4.

U članku 14. stavku 4. riječ: »ovlastiti« zamjenjuje se riječju: »opunomoćiti«.

Članak 5.

U članku 20. stavku 1. podstavak 7. briše se.

U stavku 1. podstavku 33. briše se riječ: »stručnog.«

Članak 6.

U članku 26. stavku 1. dodaje se nova točka 5. koja glasi:

»5. predsjednik Komore može odlučiti o izdavanju odobrenja za rad stranoj ovlaštenoj osobi koja je na natječaju stekla pravo na izvedbu natječajnog rada, za poslove projektiranja i/ili stručnog nadzora građenja u svojstvu odgovorne osobe.«

Dosadašnja točka 5. postaje točka 6.

Članak 7.

U članku 29. stavku 4. riječi: »i strance«, briše se.

Članak 8.

U članku 30. stavku 1. dodaju se novi podstavci koji glase:

»– odlučuje o ispunjavanju uvjeta stranih ovlaštenih osoba građevinske struke za trajni upis u Imenik stranih ovlaštenih inženjera građevinarstva Komore,

– odlučuje o ispunjavanju uvjeta stranih osoba građevinske struke za privremeno ili povremeno obavljanje poslova projektiranja i/ili stručnog nadzora građenja u svojstvu odgovorne osobe, te upisu u Evidenciju Komore,

– odlučuje o ispunjavanju uvjeta stranih osoba građevinske struke za trajno, privremeno ili povremeno obavljanje poslova vođenja građenja u svojstvu odgovorne osobe, radi upisa u Evidenciju Komore,

– odlučuje o izdavanju odobrenja za rad stranoj osobi građevinske struke koja je na natječaju stekla pravo na izvedbu natječajnog rada, za poslove projektiranja i/ili stručnog nadzora građenja u svojstvu odgovorne osobe,«

Članak 9.

Iza članka 31. naslov se mijenja i glasi:

»Odbor za priznavanje inozemne stručne kvalifikacije«

Članak 10.

Članak 32. mijenja se i glasi:

»(1) Odbor za priznavanje inozemne stručne kvalifikacije (dalje u tekstu: Odbor), provodi postupak provjere ispunjavanja uvjeta za priznavanje inozemnih stručnih kvalifikacija osobama građevinske struke koje u Republici Hrvatskoj žele imati poslovni nastan te obavljati poslove projektiranja i/ili stručnog nadzora građenja i vođenja građenja. Odbor provjerava stručne kvalifikacije osobama građevinske struke koje u svojstvu odgovorne osobe žele obavljati poslove projektiranja i/ili stručnog nadzora građenja i vođenja građenja na privremenoj ili povremenoj osnovi. Odbor provodi postupak provjere ispunjavanja uvjeta za priznavanje inozemne stručne kvalifikacije i za fizičke osobe građevinske struke koje su na natječaju stekle pravo na izvedbu natječajnog rada, za poslove projektiranja i/ili stručnog nadzora građenja u svojstvu odgovorne osobe.

(2) Postupak priznavanja inozemnih stručnih kvalifikacija za strane osobe građevinske struke koje u Republici Hrvatskoj žele obavljati poslove iz stavka 1. ovoga članka, provodi se u skladu s Općim sustavom priznavanja inozemnih stručnih kvalifikacija, na temelju posebnog Zakona.

(3) Pravilnikom koji će donijeti Skupština Komore detaljnije će se definirati postupak priznavanja inozemnih stručnih kvalifikacija za obavljanje reguliranih profesija osoba građevinske struke, te postupak provjere stručne kvalifikacije osobe građevinske struke koja usluge želi pružati na privremenoj ili povremenoj osnovi, sadržaj i obrasce zahtjeva, te detaljnije definiranje pojedinih dokaza kao i način određivanja troškova u slučaju dopunskih mjera, te ostala pitanja odlučna u postupku priznavanja inozemne stručne kvalifikacije za osobe građevinske struke.

(4) Rješenje o priznavanju inozemnih stručnih kvalifikacija osoba građevinske struke upravni je akt, kojeg donosi predsjednik Komore na prijedlog Odbora.«

Članak 11.

Članak 33. briše se.

Članak 12.

Članak 34. mijenja se i glasi:

(1) Odbor čini pet članova, koje na prijedlog predsjednika Komore imenuje Upravni odbor Komore.

(2) Članovi Odbora između sebe biraju predsjednika i odluke donose većinom glasova nazočnih članova.

(3) Odbor može imenovati stručne, odnosno ekspertne radne skupine za obavljanje određenih poslova te na sjednice pozivati znanstvene, stručne i javne djelatnike radi pribavljanja njihova mišljenja o pitanjima o kojima se raspravlja na sjednici.

(4) Postupak Odbora u rješavanju zahtjeva strane osobe građevinske struke za priznavanje inozemne stručne kvalifikacije, je hitan. Sjednica Odbora saziva se najkasnije sedam dana od dana zaprimanja zahtjeva u Komori, i može se održati elektroničkim putem.

(5) Akti koji se donose u rješavanju zahtjeva stranih osoba građevinske struke jesu upravni akti, koje na prijedlog Odbora donosi predsjednik Komore.

Članak 13.

Iza članka 35. dodaju se novi članci 35. a i 35. b koji glase:

»35.a

Opće informacije o fondovima Europske unije i položaju stranih osoba građevinske struke koje u Republici Hrvatskoj žele obavljati poslove projektiranja i/ili stručnog nadzora građenja te vođenja građenja, sve u svojstvu odgovorne osobe i na temelju priznate inozemne stručne kvalifikacije, daje Centar za EU informacije.

Centar iz stavka 1. ovoga članka osnovan je unutar Tajništva Komore.

35. b

Za provedbu adaptacijskih mjera u okviru postupka priznavanja inozemnih stručnih kvalifikacija osobama građevinske struke, osniva se Centar za izobrazbu.

Centar iz stavka 1. ovoga članka osnovan je unutar Tajništva Komore, i po potrebi obavlja i druge poslove vezane uz izobrazbu, te u provedbi programa surađuje s nadležnim visokoškolskim ustanovama.«

Članak 14.

U članku 39. dodaje se novi stavak 6. koji glasi:

»(6) Povjerenstvo za pitanja struke dužno je u primjerenom roku razmotriti svaki slučaj sumnje u kvalitetu i/ili opseg poslova projektiranja i/ili stručnog nadzora građenja, neovisno o izvoru informacije o sumnji (interna komorska informacija/od drugog povjerenstva/, podnesak Komori, upit javnopravnih tijela, javno objavljena vijest), i o tome se pisano očitovati stranci koja je postavila upit.«

Članak 15.

U članku 42. riječi: »stvarno i stalno« brisati.

Članak 16.

U članku 47. stavku 1. riječi: » u skladu s propisima« brisati.

Članak 17.

U članku 48. stavci 2. i 3. brišu se.

Članak 18.

Iza članka 48. naslov »Povjerenstvo za cjenik usluga«, mijenja se u naslov koji glasi: »Povjerenstvo za normiranje poslova i usluga«.

U cijelom tekstu Statuta riječi: »Povjerenstvo za cjenik« brišu se.

Članak 19.

Članak 49. mijenja se i glasi:

»Povjerenstvo za normiranje poslova i usluga:

– nadzire primjenu propisa iz područja pružanja usluga projektiranja i/ili stručnog nadzora građenja,

– sudjeluje u izradi propisa iz područja normiranja poslova i usluga u djelatnosti građevinarstva,

– sudjeluje u pripremi i provedbi programa stručnog usavršavanja sudionika pružanja usluga u djelatnosti građevinarstva,

– priprema analize i mišljenja u području provedbe normiranja poslova i usluga,

– koordinira aktivnosti na projektima normiranja poslova i usluga u graditeljstvu s drugim strukovnim komorama i tijelima državne uprave,

– predlaže unaprjeđenje i poboljšanje modela normiranja usluga i pružanja usluga u djelatnosti građevinarstva,

– daje mišljenja i pruža stručnu pomoć kod primjene normiranja poslova i usluga u cilju jedinstvene primjene propisa, prema pojedinačnim zahtjevima,

– surađuje s državnim tijelima radi postizanja ujednačenog tumačenja i primjene propisa iz područja usluga i normiranja usluga projektiranja i/ili stručnog nadzora građenja,

– daje mišljenja i stručnu pomoć tijelima državne uprave u provedbi javne nabave,

– po potrebi obavlja i druge poslove u svezi s normiranjem poslova i usluga projektiranja i/ili stručnog nadzora građenja.«

Članak 20.

U članku 51. stavku 2. dodaje se novi podstavak koji glasi:

»– surađuje s ministarstvom nadležnim za poslove graditeljstva i prostornoga uređenja u razmatranju Zakonom propisanih uvjeta za obavljanje poslova projektiranja i/ili stručnog nadzora građenja,«

Iza članka 51. dodaje se naslov i članak 51.a koji glasi:

»Vijeće za praćenje javne nabave inženjerskih usluga

Članak 51.a

(1) Vijeće za praćenje javne nabave inženjerskih usluga (dalje u tekstu: Vijeće) savjetodavno je tijelo Upravnog odbora.

(2) Vijeće osobito:

– prati primjenu važećeg zakonodavnog okvira, te aktivno sudjeluje u njegovom kreiranju, nadopunjavanju i prilagođavanju potrebama dnevne prakse,

– pruža stručne informacije sudionicima procesa javne nabave o metodama i postupcima za provođenje javne nabave,

– daje naručiteljima i ponuditeljima pomoć pri otklanjaju nejasnoća i nedoumica u provedbi javne nabave korištenjem alata iz Smjernica za javnu nabavu inženjerskih usluga koje su izradile Ministarstvo gospodarstva– Uprava za sustav javne nabave i Komora.

(3) Vijeće obavlja poslove na sjednicama koje se održavaju prema potrebi.

(4) Pet članova Vijeća imenuje Upravni odbor Komore, na prijedlog predsjednika Komore. Sjednice Vijeća saziva predsjednik Vijeća, kojega između sebe biraju članovi Vijeća.

(5) Za direktnu pomoć naručiteljima i ponuditeljima pri izradi dokumentacije za nadmetanje, Vijeće može osnovati Projektnu grupu za javne nabave, stalnu ili za svaki pojedinačni slučaj.«

Članak 21.

U članku 52. stavak 3. mijenja se i glasi:

»(3) O spajanju, izdvajanju ili ukidanju područnih Odbora iz stavka 2. ovoga članka, odlučuje Upravni odbor Komore na prijedlog najmanje 70 članova Komore s područja lokalne samouprave za koju se predlaže spajanje, izdvajanje ili ukidanje.«

Članak 22.

U članku 54. stavku 1. točka 6. briše se.

Članak 23.

U članku 58. stavku 2. na kraju rečenice dodaju se riječi: », te ovlašteni inženjer građevinarstva u mirovini, u skladu s posebnim zakonom koji uređuje radno pravne odnose.«

Članak 24.

Članak 61. mijenja se i glasi:

»(1) Uvjeti za upis u Imenik ovlaštenih inženjera građevinarstva Komore i Imenik stranih ovlaštenih inženjera građevinarstva propisani su Zakonom i posebnim Zakonom.

(2) Postupak upisa u imenike iz stavka 1. ovoga članka propisuje se pravilnikom o upisima, a postupak priznavanja inozemne stručne kvalifikacije za strane osobe građevinske struke pravilnikom o priznavanju inozemne stručne kvalifikacije, koje donosi Skupština Komore.

(3) Za upis u imenike Komore, podnositelj zahtjeva je dužan platiti upisninu.

(4) Visinu upisnine određuje Skupština Komore.«

Članak 25.

U članku 62. dodaje se novi stavak 6. koji glasi:

»(6) Ovlašteni inženjer građevinarstva svojim potpisom i otiskom pečata potvrđuje istinitost i točnost proračuna, crteža, izjava, podataka, izvješća, očitovanja i drugih podataka koji su sastavnim dijelovima dokumenata koje izrađuju ili potpisuju u skladu sa zakonima koji uređuju projektiranje i/ili stručni nadzor građenja, ovim Statutom i drugim aktima Komore, te preuzimaju odgovornost za izrađene sadržaje tih dokumenata. Ovlašteni inženjer građevinarstva iskaznicom dokazuje identitet i javne ovlasti u obavljanju poslova projektiranja i/ili stručnog nadzora građenja u svojstvu odgovorne osobe.«

Članak 26.

U članku 64. stavak 2. mijenja se i glasi:

»(2) Pravo na upis u Imenik vježbenika kandidata za upis u Komoru ima osoba koja je uspješno završila preddiplomski i diplomski sveučilišni studij građevinarstva ili integrirani preddiplomski i diplomski sveučilišni studij građevinarstva, kojim se stječe akademski naziv magistar inženjer građevinarstva ili da je uspješno završila specijalistički diplomski stručni studij građevinarstva kojim se stječe stručni naziv stručni specijalist inženjer građevinarstva ako je tijekom cijeloga svojeg studija stekla najmanje 300 ECTS bodova, odnosno da je na drugi način propisan posebnim propisom stekla stupanj obrazovanja građevinske struke.«

Članak 27.

U članku 65. stavak 3. mijenja se i glasi:

» (3) Mentor može biti ovlašteni inženjer građevinarstva i ovlašteni inženjer građevinarstva u mirovini koji je dužan na zahtjev Odbora za upis preuzeti dužnost mentorstva za vježbenika kandidata za upis u Komoru.«

Članak 28.

U članku 66. stavak 2. briše se .

Članak 29.

U članku 67. stavku 1. podstavak 6. briše se .

Članak 30.

U članku 68. stavci 2., 3. i 4. brišu se.

Članak 31.

Članak 71. briše se.

Članak 32.

U članku 73. stavku 3. podstavak 2. mijenja se i glasi:

»– Evidenciju stranih osoba građevinske struke za povremeno ili privremeno obavljanje poslova projektiranja i/ili stručnog nadzora građenja i vođenja građenja u svojstvu odgovorne osobe,«

Članak 33.

Članak 76. briše se.

Članak 34.

U članku 77. stavak 2. briše se.

Članak 35.

Članak 78. brisati.

Članak 36.

Članak 79. mijenja se i glasi:

»(1) Ured za samostalno obavljanje poslova projektiranja i/ili stručnog nadzora građenja (dalje u tekstu: Ured), osniva se upisom u Upisnik ureda za samostalno obavljanje poslova.

(2) U Uredu iz stavka 1. ovoga članka zaposlenici ili vanjski suradnici na pojedinim poslovima u vezi s projektiranjem i/ili stručnim nadzorom građenja mogu biti samo suradnici projektanta i/ili suradnici nadzornog inženjera, te ostalo potrebno administrativno osoblje.

(3) Uvjeti te postupak upisa i druga pitanja odlučna za upis u Upisnik ureda za samostalno obavljanje poslova projektiranja i/ili stručnog nadzora građenja, uredit će se posebnim pravilnikom kojeg donosi Skupština Komore.«

Članak 37.

U članku 80. brisati stavke 1., 2. i 3..

Stavci 3. i 4. postaju stavcima 1. i 2..

Članak 38.

U članku 81. stavci 1. i 2. brišu se.

Stavci 3. i 4. postaju stavcima 1. i 2..

Članak 39.

U članku 85. stavku 1. dodati novu točku 8. koja glasi:

»8. poštivanje Zakona i drugih propisa koji uređuju poslove ovlaštenog inženjera građevinarstva.«

Članak 40.

U članku 88. stavak 1. briše se .

Članak 41.

U članku 107. u prvom stavku točka 1. mijenja se i glasi:

»1. sudi za teže i lakše povrede dužnosti i ugleda ovlaštenih inženjera građevinarstva,«

Članak 42.

Članak 111. briše se.

Članak 43.

U članku 119. stavku 2. točke 9., 14. i 17. brišu se.

U stavku 2. u točki 18. iznos: »1.800,00 kuna« zamjenjuje se riječima: »visine polugodišnje članarine,.«

U stavku 2. točka 51. mijenja se i glasi: » 51. ako poslove obavlja protivno propisima i/ili pravilima struke, odnosno ako izradi projekt i/ili provodi stručni nadzor suprotno propisima«.

PRIJELAZNE I ZAVRŠNE ODREDE

Članak 44.

Podaci dobiveni tijekom postupaka provedenih u skladu s ovim Statutom, smiju se upotrijebiti samo sukladno propisima kojima je uređena zaštita osobnih podataka.

Članak 45.

Daje se ovlaštenje Upravnom odboru Komore da utvrdi pročišćeni tekst Statuta Komore.

Članak 46.

Ovaj Statut stupa na snagu danom objave u »Narodnim novinama«, uz suglasnost Ministarstva graditeljstva i prostornoga uređenja od 18. lipnja 2013. godine, klasa: 360-01/13-02/536, urbroj: 531-01-13-2.

Klasa: 100-01/13-02/86

Urbroj: 500-00-13-2

Zagreb, 6. lipnja 2013.

Predsjednik
Hrvatske komore inženjera građevinarstva
Zvonimir Sever, dipl. ing. građ., v. r.

Izmjene i dopune, NN 81/2013-1727